VEGA præsenterer

**Den dansksprogede hitsmed Rasmus Walter præsenterer nyt album i Valby Hallen i 2017**

*Rasmus Walter, som står bag de sidste års store hits ”Dybt Vand”, ”Endeløst”, ”Verden I Stå”, og ”På En Dag Som I Dag”, udkommer senere på efteråret med albummet* Himmelflugt*. Walter præsenterer både nye numre og gamle hits i Valby Hallen den 17. marts 2017.*

I knapt et årti har man kunnet opleve den danske sanger og sangskriver [Rasmus Walter](https://www.facebook.com/rasmuswalter?fref=ts) på engelsk, da han slog sine folder som frontmand i det danske band Grand Avenue. Det populære band nåede at udsende fire studiealbum, inden frontmanden gik solo med den selvbetitlede dansksprogede debut i 2011. Gennembrudspladen begejstrede GAFFAs anmelder, som især roste sangeren for at have både nærvær og melodisk sans.  
  
*”Rasmus Walter synger med sin velkendte smerte i de nu dansksprogede tekster, som er med til at gøre sangene genkendelige. Sangeren og sangskriveren har givet afkald på distancen, og er helt tæt på.”*

**Danmarks nye folkekære troubadour**

Rasmus Walter har de seneste år markeret sig som en af Danmarks mest talentfulde sangskrivere og spillet for udsolgte venues over hele landet. Med fine anmeldelser, udsolgte koncerter og airplay på landets største radiostationer cementerede opfølgeren, *Lige Her, Lige Nu*, for alvor Walters status som en af Danmarks stærkeste sangere og sangskrivere. Hittet [”Endeløst”](https://www.youtube.com/watch?v=-_QGeJ9WqyY) blev P3’s Uundgåelige og toppede iTunes-hitlisten.

Med deltagelsen i ”Toppen af poppen” i 2014 blev sangeren for alvor landskendt. Siden har den dansksprogede hitsmed optrådt ved både Grøn Koncert og på udsolgte venues over hele landet.

Det seneste stykke tid har Walter arbejdet på nyt materiale, som han glæder sig til at præsentere i sin helhed.

*”Det bliver fedt at få de nye numre med på scenen og få dem blandet sammen med alt det gamle. Håber, festen fortsætter, hvor den slap i efteråret ’15, vi skal nok gøre vores til det.’’*Lyt til den nye single [”Løber”](https://www.youtube.com/watch?v=JkDEM5YG5lI).

**Fakta om koncerten:**

Rasmus Walter (DK)  
Fredag den 17. marts 2017 kl. 20.00

Valby Hallen, Julius Andersens Vej 3, 2450 København SV

Billetpris 270 kr. + gebyr

Billetsalg starter i dag via vega.dk og Ticketmaster